Afgedankte Rustenburg-mynwerkers krepeer, eet katte en rotteTapiwa Marima van Gift of the Givers en Neo Nong hou ‘n wilde dier, wat deur die inwoners geëet is, se vel vas. Foto: Verskaf. Talle voormalige mynwerkers van Kroondal buite Rustenburg in Noordwes leef in haglike omstandighede sedert hulle in 2009 afgedank is, en oorleef skaars deur katte, rotte, wilde diere en groente te eet. Neo Nong, van die Legal Resource Centre, het die mense se lot onder die publiek se aandag gebring en vir dringende ingryping van die humanitêre organisasie, Gift of the Givers, gevra. Nong het gesê die situasie kan teruggevoer word na 2009 toe 3 921 kontrakmynwerkers van Murray and Roberts Cementation aan ŉ onbeskermde staking by die Aquarius-myn deelgeneem het. “Ná aanvanklike regstappe is sowat 1 000 mynwerkers die trekpas gegee. Talle is in hegtenis geneem weens openbare geweld en die mynwerkers se name is op ŉ swartlys geplaas,” het Nong gesê. “Verskeie werkers kon sedertdien nie weer werk vind nie. Hulle is met geweld deur die polisie uit hul oorspronklike hostels verjaag en baie van hulle het hul besittings en nodige dokumente in die proses verloor.” Volgens Nong is daar tans 203 oudmynwerkers wat in die Circle and Labour-hostel woon. Van die getal is 145 mense van Lesotho, Swaziland en Mosambiek, en 58 van Suid-Afrika. “Hulle sukkel om na hulself om te sien en oorleef deur katte, rotte, muise, wilde diere en groente, asook kos wat deur barmhartige Samaritane geskenk word, te eet.” Hy het gesê 158 mense het tot dusver gesterf. “Die mense het verskeie siektes en is ondervoed. Hulle gebruik tradisionele medisyne om siektes soos MIV en vigs en tuberkulose te behandel aangesien hulle nie die nodige dokumente het om behoorlike behandeling te ontvang nie.” Imtiaz Sooliman, hoof van Gift of the Givers, het gesê die organisasie gaan Donderdag sorg vir voedselhulp. “Ons versoek die ingryping van die betrokke owerhede om ŉ einde te bring aan hierdie onaanvaarbare menslike lyding,” het hy gesê. “Buitelandse burgers moet bygestaan word met dokumentasie en gerepatrieer word om met hul families herenig te word. Praktiese oplossings moet spoedig gevind word. Vingerwysings en politieke propaganda gaan hier geen doel dien nie.”